অ্যাডিলেডেও শূন্য! রান নেই কোহলির ব্যাটে, কেরিয়ার কি শেষের পথে?

ওয়েব ডেস্ক: বাইশ গজে ফিরলেও ছন্দে ফিরলেন না বিরাট কোহলি (Virat Kohli)। একটা সময় যাঁকে ‘রান-মেশিন’ তকমা দেওয়া হত, আজ তাঁরই ব্যাটে রানের খরা। অস্ট্রেলিয়ার মাটিতে একসময় আগুন জ্বালানো কোহলি এখনও পর্যন্ত করতে পারলেন না এক রানও। সিরিজের দ্বিতীয় ওডিআই ম্যাচেও শূন্য রানে আউট হলেন ভারতীয় দলের এই কিংবদন্তি ব্যাটার। পারথের পর অ্যাডিলেড ওভালেও (Adelaide Oval ODI) একই দৃশ্যের পুনরাবৃত্তি। টিম ইন্ডিয়ায় (India Cricket Team) কোহলির কেরিয়ার কি তাহলে শেষের মুখে? প্রশ্নটা উঠছে।

বৃহস্পতিবার অ্যাডিলেডের ওডিআই ম্যাচে চার বল খেলেই বার্টলেটের বলে এলবিডব্লিউ হন কোহলি। আগের ম্যাচে স্টার্কের অফ স্টাম্পের বাইরের বলটি কাট করতে গিয়ে ধরা পড়েছিলেন। দুই ম্যাচেই ব্যাট যেন তাঁকে বিশ্বাসঘাতকতা করেছে। কিং কোহলিকে বাইশ গজের যুদ্ধক্ষেত্রে আজও রানের খোঁজে বেশ দিশেহারা দেখাল।

আরও পড়ুন: ২৩ বছর পর ভারতে বিশ্বকাপ! বিরাট সুযোগ ভারতীয়দের সামনে

অ্যাডিলেড হল এমন একটা মাঠ, যেখানে কোহলির ব্যাট একসময় একের পর এক রূপকথা লিখত। রেকর্ড বলছে, এখানে চার ইনিংসে ২৪৪ রান করেছিলেন তিনি। অ্যাডিলেডে একজোড়া সেঞ্চুরিও হাঁকিয়েছেন তিনি। তাই এই মাঠে ব্যর্থতা যেন আরও বেদনাদায়ক বিরাটের কাছে। সেই সঙ্গে কেরিয়ার কার্ডের সংখ্যাগুলোও বিঁধছে তাঁকে। কারণ একসময় তাঁর ব্যাটিং গড় ছিল ৫৭, এখন তা নেমে এসেছে ৪৯-এ। আসলে সংখ্যাই বলে দিচ্ছে, বিরাটের ব্যাট যে দিন দিন স্তব্ধ হয়ে পড়ছে।

উল্লেখ্য, অস্ট্রেলিয়া সফরের আগে থেকেই চর্চা ছিল, এই সিরিজই হয়তো রোহিত শর্মা (Rohit Sharma) ও বিরাট কোহলির শেষ বিদেশ সফর হতে পারে। প্রথম ম্যাচে ব্যর্থ হয়েছিলেন দু’জনেই। দ্বিতীয় ম্যাচে রোহিত পঞ্চাশ করে কিছুটা চাপ কমালেও, কোহলি আবার ব্যর্থ। হাতে এখন একটিমাত্র ওয়ানডে—সেই ম্যাচই হয়তো নির্ধারণ করবে টিম ইন্ডিয়ায় কিং কোহলির ভবিষ্যৎ।